Optog oor hantering van Covid-19 beplanJohannesburg (13 April 2020) (Foto: AP Photo/Jerome Delay) Die C-19 People’s Coalition het Vrydag ŉ beroep op Suid-Afrikaners gedoen om Saterdag die beoogde protesoptrede teen die regering se hantering van die Covid-19-pandemie te ondersteun. Dié organisasie is ŉ bondgenootskap van verskeie maatskaplike bewegings, vakbonde en niewinsgewende organisasies wat almal daarop gerig is om te verseker dat Suid-Afrika se hantering van die pandemie doeltreffend, regverdig en gelykmatig is. “Deur die protesoptrede, waartydens die hoogste vorm van sosiale afstand en gesondheidsmaatreëls gehandhaaf sal word, eis ons dat die regering die vryheid en veiligheid van alle Suid-Afrikaners verseker,” lui ŉ verklaring wat die organisasie Vrydag uitgereik het. Luidens die verklaring sal die optog 10:00 Saterdag voor die Gautengse wetgewer “en ander plekke oor die hele land” plaasvind. Die organisasie sê Suid-Afrikaners se vryheid word bedreig deur die regering se onvermoë om die toename in hongersnood en armoede aan te pak, wat veroorsaak word deur die voortslepende landwye afsonderingstydperk. “Die regering misluk ook daarin om werkloosheidsversekering uit te betaal en Suid-Afrikaners genoegsaam teen die koronavirus te beskerm. Ons dring daarop aan dat die regering ons ontmoet, na ons idees luister en met ons saamwerk om hongersnood, geweld en die uitwerking van die virus teen te werk,” lui die verklaring.